**Ulf Peder Thorvaldsson Olrog** (født 27. februar 1919 i Stockholm, død 13. februar 1972 i Stockholm) var en svensk visesanger, visesamler og etnolog. Han huskes både for sine egne viser og som grunnleggeren av Svenskt visarkiv. I Norge er han kjent som Alf Prøysens svenske samarbeidspartner; de oversatte og utvekslet visetekster seg i mellom.

Biografi
--------

Han vokste opp i Stigtomta og Nyköping, hvor faren henholdsvis var jordbruker og sykehusdirektør. Som elev ved Nyköpings högre allmänna läroverk startet han danseorkesteret *Swinging Boys* sammen med noen kamerater. 

Olrog studerte litteratur ved Universitetet i Uppsala 1938–44. Også her spilte han i danseorkester. Studiene ble supplert med licentiatgrad i etnologi 1951 med avhandlingen *Studier i folkets visor*. Han arbeidet som hjelpelærer i etnologi ved Universitetet 1952–59, samtidig som han 1951–54 var Svenskt Visarkivs første leder.

Studentorkesteret utviklet seg gjennom studietiden først på 1940-tallet, og Olrog bidro med egne sanger. Han utviklet en fiktiv hovedperson og tekstforfatter, Edvard Rosenblom som er gjennomgangsfigur i sangene. Han utga etterhvert sju visesamlinger med fellestittelen *Rosenbloms visor*; den første utkom i 1945 og den siste i 1955. «Visorna var ofta burleska i studentikos anda, men de kunde också präglas av ursvensk dansbanestämning». Som sangforfatter og artist var han svært populær i Sverige gjennom 1940- og 1950-tallet.

Fra 1964 var han fast ansatt i Sveriges Radio. Han døde ved en drukningsulykke i 1972.

Prøysen og Egner
----------------

Visesangerne Alf Prøysen (1914–1970), Margareta Kjellberg (1916–2005) og Ulf Peder Olrog i 1953. Foto: *Billedbladet NÅ*/Arkivverket 
Tidlig på 1950-tallet ble det etablert kontakt mellom Olrog og Alf Prøysen, og dette utviklet seg til en avtale om fri bruk av hverandres tekster i egne oversettelser. I 1953 utga Prøysen *Tingeltangel i natt*, et visehefte med åtte Olrog-sanger i norsk drakt, mens Olrog samme år utga *Kökspolka och 7 andra av Alf Prøysens visor*. I 1957 oversatte Olrog 16 viser som han arrangerte for piano og ga ut i noteheftet *Alf Pröysens bästa*. De av Olrogs sanger som er særlig kjent i Prøysens norske versjon er «Næsning på Hamarmarten» («Samling vid pumpen») og «Så seile vi på Mjøsa» («Resan til Cyteræ»).

> Når jeg nå skal lage et forord til Ulf Peder Olrogs viser vil jeg be om unnskyldning til alle som kjenner Ulf Peder Olrogs viser fra før.
> 
> 
> Mange vil sikkert være fristet til å si: - «Men Ulf Peder Olrog er jo akademiker. – Visene hans er først og fremst preget av studenterhumør, elegant tekst og perfekte melodier midt i all galskapen, her har Prøysen plukket ut de som passer ham og presset dem inn i en ramme som er hans og ikke Olrogs». Ikke si det – Nå har jeg sagt det sjøl. Og så kommer unnskyldningen … Jeg har fått lov av Olrog.
> 
> 
> Alf Prøysen, i forordet til *Tingeltangel i natt*
> 
> 

Som medarbeider i Sveriges Radios barneprogram *Snurran* var han ikke bare ansvarlig for svenske versjoner av Prøysens barnesanger og fortellinger om Teskjekjerringa, men han er også oversetteren av Thorbjørn Egners bøker til svensk: Klatremus og de andre dyrene i Hakkebakkeskogen, Folk og røvere i Kardemomme by og Karius og Baktus.

Referanser
----------

1. 1 2   Den svenske kirkes fødsels- og dåpsprotokoller, «Engelbrekts kyrkoarkiv, Födelse- och dopböcker, SE/SSA/6003/C I/5 (1917-1919), bildid: 00017394\_00125», side(r) 125, besøkt 7. april 2018, «93,Febr,27....Ulf Peder Thorvadsson,Fader: Olrog Thorvald Löjtnant»[Hentet fra Wikidata]
2. 1 2 3 4   Svenskt biografiskt lexikon, «Ulf Peder T Olrog», Svensk biografisk leksikon-ID 7757[Hentet fra Wikidata]
3. 1 2   Find a Grave, Find a Grave 13779754, besøkt 9. oktober 2017[Hentet fra Wikidata]
4. ↑   LIBRIS, libris.kb.se, utgitt 22. oktober 2012, besøkt 24. august 2018[Hentet fra Wikidata]
5. ↑   Find a Grave 13779754[Hentet fra Wikidata]
6. 1 2  Håkan Norlén: Ulf Peder T Olrog[*død lenke*] i Svenskt biografiskt lexikon, Band 28, side 249, 1992–1994
7. ↑  Av visene med Rosenblom har Prøysen oversatt «Rosenbloms trio» («Överalt valsa de»), som er danseorkesterets egenpresentasjon.
8. ↑  Christer Åsberg: "Folklig, akademisk, glömd - Olrog" I: Upsala Nya Tidning 3. oktober 2010
9. ↑  Elin Prøysen. «Ulf Peder Olrog og Alf Prøysen»; hos viser.no
10. ↑  Velle Espeland og Elin Prøysen. «Ulf Peder Olrog og Alf Prøysen – samarbeid over Kjølen» Arkivert 7. april 2014 hos Wayback Machine.; hos visearkivet.no
11. ↑  Knut Imerslund. «To venner : Ulf Peder Olrog og Alf Prøysen». I: *Rau skulle kjolen vara*. 2005. ISBN 8275181216
12. ↑  Bo Westling. «Två omaka bröder i visans värld. Alf Prøysen och Ulf Peder Olrog - en jämförande studie». I: *Prøysenårbok* 2002 ISSN 1503-2256

Eksterne lenker
---------------

* (en) Ulf Peder Olrog – kategori av bilder, video eller lyd på Commons Rediger på Wikidata
* (en) Ulf Peder Olrog på Internet Movie Database Rediger på Wikidata

* (sv) Ulf Peder Olrog i Svensk Filmdatabas Rediger på Wikidata

* (en) Ulf Peder Olrog hos The Movie Database Rediger på Wikidata
* (en) Ulf Peder Olrog på MusicBrainz Rediger på Wikidata

* (en) Ulf Peder Olrog på Spotify Rediger på Wikidata


|  |  |  |
| --- | --- | --- |
| Forrige mottaker:Bo Bergman | **Mottaker av Evert Taube-stipendet**(1965) | Neste mottaker:Lars Forssell |

|  |  |
| --- | --- |
| Oppslagsverk/autoritetsdata | Store norske leksikon **·** Svenskt biografiskt lexikon **·** Svenskt översättarlexikon **·** Nationalencyklopedin **·** BIBSYS **·** Geni **·** VIAF **·** GND **·** LCCN **·** ISNI **·** LIBRIS **·** SUDOC **·** MusicBrainz
 |